text: Hest fundet død og skamferet
  14 oktober 2015 kl. 09.43
  En hest blev i går fundet død og skamferet nær Lund vest for Horsens. Politiet undersøger onsdag formiddag, om der ligger en forbrydelse bag.
  En 15-årig pige fandt i går eftermiddags sin hest død og skamferet i en fold på Vinten Skovvej nær Lund ved Horsens.
  Sydøstjyllands Politi oplyser, at hesten blev fundet med øjet skåret ud, penis skåret af og endetarmen skåret ud. Onsdag formiddag undersøger en dyrlæge, om der ligger en menneskelig forbrydelse bag.
  - Vi har fået en ekspert til at kigge på hesten for at se, hvad den har været udsat for. Det kan i teorien være rovdyr, der har været på spil, da de ofte går efter organerne, siger vicepolitiinspektør Peter Thaysen til TV SYD.
  Patruljen som var på stedet har oplyst, at det virker som om, der er brugt en kniv. Mishandlingen af hesten er sket i tidsrummet mellem mandag klokken  6 og tirsdag klokken 17:10.
  